Il-ħatra ta' Ġożwè U Mosè temm jgħid dan il-kliem lil Iżrael kollu, u mbagħad qalilhom: "Illum jien għandi mija u għoxrin sena, u ma niflaħx nibqa' dieħel u ħiereġ, u l-Mulej qalli: 'Int ma taqsamx dan il-Ġordan.' Il-Mulej, Alla tiegħek, se jaqsam il-Ġordan quddiemek, jeqred dawk il-ġnus minn quddiemek u int tirithom; Ġożwè se jgħaddi quddiemek kif qallek il-Mulej, u l-Mulej jagħmlilhom bħalma għamel lil Siħon, u lil Għog, slaten tal-Amurrin, u lil arthom, u qeridhom. U l-Mulej jerħihom f'idejkom u tagħmlulhom skont l-ordni li jien tajtkom. Agħmlu l-ħila u qawwu qalbkom; tibżgħux u titregħdux quddiemhom; għax hu, il-Mulej, Alla tiegħek, se jimxi miegħek; mhux se jħallik, u anqas jitilqek." U Mosè sejjaħ lil Ġożwè u qallu quddiem Iżrael kollu: "Agħmel il-ħila u qawwi qalbek, għax int iddaħħal lil dan il-poplu fl-art li l-Mulej ħalef lil missirijiethom li jagħtihielhom, u int tqassamhielhom. Il-Mulej jimxi quddiemek, hu jkun miegħek; ma jħallikx u anqas jitilqek; la tibżax u la taqtax qalbek." Il-qari tal-liġi U Mosè kiteb din il-liġi u taha lill-qassisin ulied Levi, li kienu jġorru l-arka tal-patt tal-Mulej, u lix-xjuħ kollha ta' Iżrael. U Mosè ordnalhom u qalilhom: "Fi tmiem kull seba' snin, fis-sena tal-maħfra, fil-festa tal-Għerejjex, meta Iżrael kollu jiġi biex jara wiċċ il-Mulej, Alla tiegħek, fil-post li jkun għażel, taqra din il-liġi quddiem Iżrael kollu , b'mod li jisimgħuk. "Iġbor il-poplu, l-irġiel u n-nisa, it-tfal u l-barranin, li jkunu fl-ibliet tiegħek, biex jisimgħu u jitgħallmu, u jibżgħu mill-Mulej, Alla tagħkom, u jqisu li jagħmlu l-kliem kollu ta' din il-liġi. U wliedhom li ma jafux, jisimgħu u jitgħallmu jibżgħu mill-Mulej, Alla tagħkom, il-jiem kollha li intom tgħixu fuq l-art li se taqsmu l-Ġordan biex teħduha f'idejkom." Id-dnubiet ta' Iżrael U l-Mulej qal lil Mosè: "Ara, qorob żmien mewtek! Sejjaħ lil Ġożwè u ppreżentaw ruħkom fit-tinda tal-laqgħa biex nagħtih il-kmand." U Mosè u Ġożwè marru u ppreżentaw ruħhom fit-tinda tal-laqgħa. U l-Mulej deher fit-tinda f'kolonna ta' sħab u l-kolonna tas-sħab waqfet fuq il-bieb tat-tinda. U l-Mulej qal lil Mosè: "Ara, int se tistrieħ ma' missirijietek, u dan il-poplu għad iqum u jiżni mal-allat tal-barranin ta' din l-art, li hu sejjer fiha u li jkunu f'nofsu. U jitlaqni u jikser il-patt tiegħi li jien għamilt miegħu. U dakinhar tixgħel il-korla tiegħi għalih, nitlaqhom u naħbi wiċċi minnhom, u hu jsir priża għall-ikel u jilħquh ħafna ħsarat u dwejjaq. Imbagħad dakinhar il-poplu jgħid: 'Jaqaw mhux għax ma għadux Alla tiegħi f'nofsi laħquni dawn il-ħsarat kollha?' Imma jien naħbi wiċċi għalkollox dakinhar minħabba l-ħażen li jkun għamel meta dawwar wiċċu lejn allat oħra. Mela issa ikteb din l-għanja u għallimha lil ulied Iżrael; qegħedha f'fommhom biex din l-għanja tkun xhud għalija fost ulied Iżrael. Meta nkun wassaltu fl-art li jien ħlift lil missirijietu, art tnixxi ħalib u għasel, hu jiekol, jixba' u jismen, u jdur lejn allat oħra, u jservuhom u lili jkasbruni u jiksru l-patt tiegħi. Għalhekk meta jkunu laħquh ħafna ħsarat u dwejjaq twieġbu b'din il-għanja f'wiċċu b'xhieda; għax ma tintesiex minn fomm nislu. Għax jien sa minn qabel ma ndaħħlu fl-art li ħliftlu, diġà naf x'għandu f'qalbu u x'għad jagħmel." U Mosè dakinhar kiteb din l-għanja u għallimha lil ulied Iżrael. Imbagħad il-Mulej ordna lil Ġożwè bin Nun u qallu: "Agħmel il-ħila u qawwi qalbek, għax int għandek iddaħħal lil ulied Iżrael fl-art li jien ħliftilhom; jien inkun miegħek." U ġara li malli Mosè temm jikteb fi ktieb sal-aħħar il-kliem ta' din il-liġi, ordna lil-Leviti, li jġorru l-arka tal-patt tal-Mulej, u qalilhom: "Ħudu dan il-ktieb ta' din il-liġi u qegħduh maġenb l-arka: tal-patt tal-Mulej , Alla tagħkom, u jkun hemm b'xhieda għalik. Għax jien naf kemm int stinat u rasek iebsa. Jekk meta għadni ħaj fostkom irvillajtu llum kontra l-Mulej, kemm aktar wara mewti? "Iġbruli madwari x-xjuħ kollha tat-tribujiet kollha tagħkom, u l-uffiċjali tagħkom, u ngħidilhom b'mod li jisimgħu dan il-kliem, u jkunu xhud tagħhom is-smewwiet u l-art. Għax jien naf li wara mewti titħassru għalkollox u toħorġu mit-triq li ordnajtilkom; u jilħaqkom id-deni fiż-żmien li ġej, għax tagħmlu l-ħażen f'għajnejn il-Mulej u tinkuh b'kulma jagħmlu idejkom." U Mosè tenna, b'mod li tisimgħu l-ġemgħa kollha ta' Iżrael, il-kliem ta' din l-għanja sal-aħħar: